3 Oktober – Kraal Uitgewers
1899: Met die uitbreek van die Anglo-Boereoorlog wat in hierdie stadium onafwendbaar lyk (en in werklikheid slegs agt dae later wel sou uitbreek) word besluit om die Ferreira en Robinson Deep-myne in die ZAR te sluit.
1899: Die Britse Kommissaris vir Basotholand (Sir Godfrey Lagden) kondig tydens 'n vergadering met Basotholeiers aan dat die naderende oorlog 'n "witmansoorlog" sal wees.
1901: Generaal Jan Smuts en sy kommando val 'n groep Britse soldate onder leiding van luitenant-kolonel Gorringe in die Zuurberge aan. Intussen word drie van Smuts se manne aangekeer en tereggestel nadat hulle in Britse hande geval het terwyl hulle in Britse uniforms geklee was.
1953: Die minister van vervoer, Ben Schoeman, open die internasionale eindpunt-gebou by die Jan Smuts-lughawe in Kempton Park.
1987: Generaal Magnus Malan, minister van verdediging, erken vir die eerste keer in die openbaar dat daar Suid-Afrikaanse troepe in Angola is om Unita-magte in dié land te steun en om Swapo-magte teen te werk.